
A felszín szórásának hatása a főövi kisbolygók alak és forgástengely modellezésére

Az utóbbi években a kisbolygókutatásban egyre népszerűbbé vált a fénygörbe inverzió módszere, melyben a vizsgált objektumok alakját tudjuk rekonstruálni, többirányból mért fénygörbék alapján (Kiss et al., 2016).
Dolgozatomban ezt a módszert alkalmaztam főövi kisbolygók alakjának vizsgálata során. Ehhez a TESS (Transiting Exoplanet Survey Satellite, lásd: Ricker et al., 2015) publikusan elérhető adatait használtam fel, amely eredetileg egy exobolygó kutatásra tervezett űrtávcső. Működése során az égboltot szektorokra osztva vizsgálja, ahol egy szektor egy holdhónapnyi (átlagosan ~27,5 napnyi) mérési időt és 96-szor 24 fokos égterületet jelent.
Már a földi mérésekhez képest is megsokszorozta a kisbolygó-fotometriai adatokat, viszont nagy jelentőségűvé akkor vált a kisbolygókutatásban, amikor a 42. szektortól a 46. szektoráig a látómezejét az ekliptikába fordították.
Munkám során több feltételnek eleget tevő kisbolygót válogattam össze. A legfontosabb ezen feltételek közül, hogy legalább három, egymástól relatíve távol levő irányból legyen rá TESS mérés. Ha ez a kikötés teljesül, meghatározhatóvá válik a feltekert fénygörbékből kapott forgási frekvencia alapján a forgástengely lehetséges iránya, mellyel már el lehet végezni az adott objektumra egy egyszerű alakmodellezést, melyben a kisbolygók alakját a legegyszerűbb módon egy háromtengelyű ellipszoiddal közelítjük. E mellett elvégeztünk egy összehasonlítást az általunk kapott forgástengely irányokra, melyekhez a földi méréseken alapuló Database of Asteroid Models from Inversion Techniques (DAMIT) adatbázisban található koordinátákat használtuk fel, ahol bonyolultabb alakmodellezést alkalmaznak földi mérésekre (Durech et al., 2010).
Számításaink során teljes visszaszórást tételezünk fel, amely csak a keresztmetszettől függ, viszont nem hanyagolható el, hogy a valóságban egy ellipszoid különböző irányokban másképp szór a megvilágítástól függően. E mellett a fázisszög is a pólus irányultságnak megfelelően fog adni egy plusz korrekciót. A pontosítások elvégzése után már precízebb forgásirányokat kaphatunk, melyekből pontosabb alakmodellt lehet származtatni.
Több objektumra elvégezve a fent leírt egyszerű alakmodellezést, kapunk egy eloszlást a pólusirányultságokra és a tengelyarányokra, melyeket Naprendszer keletkezését vizsgáló modellekben felhasználva tudunk mondani valamit a kisbolygóövek keletkezésének körülményeire vagy ütközési fejlődésükre, melyekről eddig még nincs ismeretünk.



